《喜雨》
宋代·汪炎昶

窗竹敛晚影，云起天冥冥。
一雨轮微凉，收尽蚊蚋声。
生意落原野，焦黄返新青。
滂沱更三日，端可□年登。
呼儿具樽酒，喜剧不暇倾。
长风卷归云，隙月忽微明。
叶端留馀滴，不满一饷听。

作者简介：汪炎昶（一二六一～一三三八），字懋远，婺源（今属江西）人。幼励志力学，受学于孙嵩，得程朱性理之要。宋亡，与同里江凯隐于婺源山中，名其所居为雪瓷，自号古逸民，学者称古逸先生。元惠宗至元四年卒，年七十八。有《古逸民先生集》二卷。事见本集附录《汪古逸民先生行状》。　汪炎昶诗，以《宛委别藏》本为底本，并新辑集外诗编为一卷。